title: Togra le haghaidh CINNEADH ÓN gCOMHAIRLE lena leasaítear Cinneadh (AE) 2016/915 ón gComhairle maidir leis an tréimhse thagartha atá beartaithe a úsáid chun méadú ar astaíochtaí CO2 a thomhas, chun iarmhairtí phaindéim COVID-19 a chur san áireamh i gcomhthéacs CORSIA

text:
               AN COIMISIÚN EORPACH
            An Bhruiséil,19.5.2020
            COM(2020) 219 final
            2020/0096(NLE)
            Togra le haghaidh
            CINNEADH ÓN gCOMHAIRLE
            lena leasaítear Cinneadh (AE) 2016/915 ón gComhairle maidir leis an tréimhse thagartha atá beartaithe a úsáid chun méadú ar astaíochtaí CO2 a thomhas, chun iarmhairtí phaindéim COVIDx001e19 a chur san áireamh i gcomhthéacs CORSIA

               MEABHRÁN MÍNIÚCHÁIN

               1.Ábhar an togra

               Baineann an togra seo – a glacadh mar thoradh ar phaindéim COVID‑19 – le cinneadh lena n‑oiriúnaítear an seasamh atá le glacadh thar ceann an Aontais san Eagraíocht Eitlíochta Sibhialta Idirnáisiúnta (ICAO) maidir leis an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) a mhéid a bhaineann leis an tréimhse thagartha chun méadú ar astaíochtaí CO2 (“bonnlíne”) a thomhas.

               2.Comhthéacs an togra

               2.1.Coinbhinsiún Chicago agus Comhaontú Pháras

               Tá sé d'aidhm ag Coinbhinsiún Chicago (“an Coinbhinsiún”) an t‑aeriompar idirnáisiúnta a rialú. Tháinig sé i bhfeidhm an 4 Aibreán 1947 agus is leis a bunaíodh an Eagraíocht Eitlíochta Sibhialta Idirnáisiúnta (ICAO).

               I mí na Nollag 2015, ghlac Comhdháil Pháirtithe Chreat‑Choinbhinsiún na Náisiún Aontaithe maidir leis an Athrú Aeráide, Comhaontú Pháras, arb é is cuspóir dó an méadú domhanda ar an teocht a choinneáil roinnt mhaith faoi bhun 2 °C os cionn na leibhéal réamhthionsclaíoch agus iarrachtaí a dhéanamh an méadú ar an teocht a theorannú go 1.5 °C. Ba cheart do gach earnáil den gheilleagar rannchuidiú leis na laghduithe astaíochtaí sin a bhaint amach, lena n‑áirítear earnáil na heitlíochta idirnáisiúnta.

               Tá Ballstáit uile an Aontais ina bpáirtithe sa dá Chomhaontú. Tá an tAontas Eorpach agus a Bhallstáit ina bPáirtithe i gComhaontú Pháras agus thug siad gealltanas i gcomhpháirt a n‑astaíochtaí gás ceaptha teasa a laghdú.

               2.2.An Eagraíocht Eitlíochta Sibhialta Idirnáisiúnta

               Is sainghníomhaireacht de chuid na Náisiún Aontaithe í an Eagraíocht Eitlíochta Sibhialta Idirnáisiúnta. Is iad aidhmeanna agus cuspóirí na heagraíochta prionsabail agus teicnící na haerloingseoireachta idirnáisiúnta a fhorbairt agus pleanáil agus forbairt an aeriompair idirnáisiúnta a chothú. Is breathnóir ad hoc é an tAontas in go leor comhlachtaí ICAO (an Comhthionól agus comhlachtaí teicniúla eile).

               2.3.An Scéim Fritháirithe agus Laghdaithe Carbóin don Eitlíocht Idirnáisiúnta (CORSIA)

               Ag an 214ú Seisiún dá cuid, an 27 Meitheamh 2018, ghlac Comhairle ICAO na Caighdeáin Idirnáisiúnta agus na Cleachtais Mholta (SARPanna), Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA) mar Iarscríbhinn 16, Imleabhar IV a ghabhann le Coinbhinsiún Chicago.

               De bhun Chinneadh (AE) 2018/2027
                  1
               , thug na Ballstáit fógra maidir le difríochtaí do ICAO. I measc na ndifríochtaí sin idir Treoir 2003/87/CE agus CORSIA áirítear, go háirithe, go bhfuil feidhm le Treoir 2003/87/CE gan beann ar náisiúntacht na n‑oibreoirí aerárthaí. Cumhdaítear léi, i bprionsabal, eitiltí a imíonn ó aeradróm nó a thagann isteach in aeradróm atá i gcríoch Ballstáit lena mbaineann an Conradh. Tá feidhm aici gan idirdhealú maidir le heitiltí laistigh de na Ballstáit agus/nó tíortha LEE agus eatarthu sin.

               I gCuid II, Mír 3.2 de SARPanna (“ceanglais fritháirithe CO2”) sonraítear “bonnlíne” le haghaidh meánastaíochtaí bliantúla CO2 le linn 2019 agus 2020 do bhealaí taistil a chuimsítear le CORSIA.

               3.An seasamh atá le glacadh thar ceann an Aontais

               3.1. Cúlra

               Is éard atá i gceist aird a thabhairt ar thionchar phaindéim COVID‑19 ar bhonnlíne CORSIA a úsáidtear chun a chinneadh cé na ceanglais fritháirithe a bheidh ar oibreoirí aerárthaí amach anseo chun fás atá neodrach ó thaobh carbóin de a bhaint amach ó 2020 ar aghaidh.

               Is cinnte go mbeidh laghdú substaintiúil ar astaíochtaí CO2 ón eitlíocht idirnáisiúnta in 2020 mar thoradh ar phaindéim COVID‑19 atá ag dul ar aghaidh go fóill. Bheadh bonnlíne CORSIA i bhfad níos ísle ann mar thoradh ar an bpaindéim mura ndéanfaí sainmhíniú bhonnlíne CORSIA a athbhreithniú, rud a chiallódh go mbeadh ann ceanglais fritháirithe níos airde. Braitheann sé sin freisin, dar ndóigh, ar ráta téarnaimh an aerthráchta idirnáisiúnta agus ar fhorbairt astaíochtaí CO2 ón aerthrácht idirnáisiúnta.

               Tá anailís scála déanta ag Coiste ICAO um Eitlíocht agus Cosaint an Chomhshaoil (CAEP) a bhfuil sé mar aidhm léi tionchar phaindéim COVID‑19 ar an éileamh ar aonaid astaíochtaí (fritháirimh) faoi CORSIA a chainníochtú, bunaithe ar chásanna difriúla, agus roghanna éagsúla a fhiosrú maidir leis an mbonnlíne.
                  2

               In anailís CAEP rinneadh roghanna bonnlíne a mheas, idir an status quo agus astaíochtaí 2019 a úsáid nó meánastaíochtaí thar níos mó blianta nó fiú meastacháin eachtarshuite de na hastaíochtaí a bheadh ann in 2020 mura mbeadh aon ghéarchéim ann, anailís inar bhfuarthas amach, inter alia

               –Go bhféadfadh sé go mbeadh astaíochtaí CO2 in 2020 tuairim is 40 % níos ísle ná na leibhéil a raibh coinne leo in 2016;

               –Go bhféadfadh sé go mbeadh astaíochtaí tagartha, i dtaca le bonnlíne CORSIA, tuairim is 18 % níos ísle ná na leibhéil sin in 2019;

               –Go bhféadfadh tionchar substaintiúil a bheith ag bonnlíne is ísle ar cheanglais fritháirithe iomlána:

               ·Céim Phíolótach (2021-2023): ó +280 % i gcás téarnamh V-chruthach go +150 % i gcás téarnamh U-chruthach ina mbeidh buanchailliúint;

               ·Na Céimeanna go léir (2021-2035): ó +45 % i gcás téarnamh V-chruthach go -24% i gcás téarnamh U-chruthach ina mbeidh buanchailliúint;

               –Gurb é an toradh a d’fhéadfadh a bheith ar an mbonnlíne a athrú go 2019 ceanglais fritháirithe:

               ·Céim Phíolótach (2021-2023): ag nialas nó gar do nialas go dtí 2023 i gcásanna COVID‑19, agus

               ·Na Céimeanna go léir (2021-2035): Ó -9 % i gcás téarnamh V-chruthach go -32 % i gcás téarnamh U-chruthach ina mbeidh buanchailliúint;

               Ag cruinniú Ghrúpa Stiúrtha CAEP an 11 Bealtaine 2020, formhuiníodh an anailís scála d'aon toil lena breithniú ag Comhairle ICAO sa 220ú seisiún a bheidh aici i mí an Mheithimh 2020.

               3.2. An seasamh atá á bheartú

               Bunaithe ar an bhfaisnéis atá ann faoi láthair
                  3
               , ba chur chuige stuama é i dtús báire glacadh, más gá, le coigeartú ar dhearadh CORSIA ionas go leagfaí síos mar bhonnlíne na hastaíochtaí CO2 eitlíochta idirnáisiúnta arna gcumhdach ag CORSIA le linn 2019 amháin, ag cur san áireamh éifeachtacht comhshaoil i ndáil le sprioc ICAO fás atá neodrach ó thaobh carbóin de a áirithiú ó 2020 ar aghaidh, an gá atá le tacaíocht do CORSIA a áirithiú faoi na cúinsí atá mar thoradh ar phaindéim COVID‑19 agus le titim ó chéile phríomhghnéithe dearaidh CORSIA a sheachaint, chomh maith leis an bpróiseas dlí in ICAO.

               Dá ndéanfadh Comhairle ICAO cinneadh sa seisiún seo bonnlíne CORSIA a choigeartú chuirfí in iúl go bhfuil céimeanna á dtabhairt go gníomhach ag ICAO chun oiriúnú don ghéarchéim agus chothófaí tacaíocht na mBallstát le CORSIA agus a rannpháirtíocht ann. Chun cothromaíocht a bhaint amach idir an phráinn a bhaineann le cinneadh agus an gá atá le comhlíontacht le rialacha rialachais ICAO a áirithiú, féadfaidh sé go leanfadh, tar éis an chinnidh sin ó Chomhairle ICAO, comhairliúchán trí Litir Stáit agus glacadh foirmiúil ag an gcéad Seisiún eile (an 221ú seisiún) de Chomhairle ICAO.

               D'fhéadfadh sé gurb iomchuí coigeartuithe gaolmhara a dhéanamh ar ghnéithe dearaidh CORSIA, mar shampla:

               –coigeartú comhfhreagrach ar an rogha astaíochtaí 2020 a úsáid mar thagairt chun ceanglais fritháirithe a ríomh le linn na “céime píolótaí” mar a ghairtear di, i.e. an chéad trí bliana de rannpháirtíocht dheonach (2021-2023);

               –soiléiriú, agus na ceanglais fritháirithe á ríomh do bhliain faoi leith, nach féidir leis an Toisc Fáis Earnála a bheith diúltach, ionas nach gcuirfear ar neamhní aon cheanglais fritháirithe dhiúltacha i mbliain amháin le ceanglais dhearfacha i mbliain eile den tréimhse chomhlíontachta chéanna.

               Thug roinnt Ballstát le fios go bhféadfadh sé go n‑úsáidfidís an t‑athrú féideartha ar an mbonnlíne mar dheis, chun iarraidh a dhéanamh ar bhonnlínte difriúla do thíortha difriúla, ag brath ar leibhéal forbartha na dtíortha sin, ar an mbliain inar thosaigh a rannpháirtíocht in CORSIA nó ar chritéir eile. Thiocfadh athrú den sórt sin salach ar phrionsabail Rún A40-19, ar Choinbhinsiún Chicago agus ar phrionsabal neamh‑idirdhealaithe an Choinbhinsiúin sin, agus leanfadh rioscaí móra go dtitfeadh CORSIA ó chéile dá dheasca.

               I gcás ina dtógfadh sé roinnt blianta na leibhéil tráchta agus na leibhéil astaíochtaí gaolmhara a bhaint amach a bhí ann roimh an ngéarchéim, is éard is dócha a bheidh mar thoradh ar bhonnlíne astaíochtaí is airde do 2019 nach mbeidh aon cheanglais fritháirithe ann, nó go mbeidh íoscheanglais fritháirithe ann le linn na céime píolótaí. Sa chomhthéacs sin, ba cheart a choinneáil i gcuimhne go bhfuil foráil i Rún A40-19 ón gComhthionól Ginearálta maidir le hathbhreithniú a dhéanamh ar CORSIA gach trí bliana – an chéad cheann acu sin in 2022. Sonraítear ann gur cheart go n‑áireofaí sna hathbhreithnithe measúnú ar an dul chun cinn i dtreo bhaint amach sprioc mhianaidhme ICAO glanastaíochtaí domhanda carbóin ón eitlíocht idirnáisiúnta a choinneáil ar an leibhéal céanna ó 2020 ar aghaidh; measúnú ar thionchar na scéime, ó thaobh an mhargaidh agus ó thaobh costais de, ar Stáit agus ar oibreoirí aerárthaí agus ar an eitlíocht idirnáisiúnta;  agus measúnú ar fheidhmíocht gnéithe dearaidh na scéime; agus machnamh a dhéanamh ar fheabhsuithe ar an scéim a thacódh le cuspóir Chomhaontú Pháras, go háirithe a spriocanna fadtéarmacha teochta; agus machnamh a dhéanamh freisin ar ghnéithe dearaidh na scéime a nuashonrú chun cur chun feidhme a fheabhsú, éifeachtacht a mhéadú agus saobhadh margaidh a íoslaghdú.

               Cuirtear béim ar ábharthacht an athbhreithnithe sin leis an ngá atá le comhsheasmhacht a áirithiú le sprioc mhianaidhme fhadtéarmach i ndáil le laghdú astaíochtaí CO2 a bheidh le meas ag an gComhthionól.

               Ag brath ar ráta téarnaimh an aerthráchta idirnáisiúnta agus ar a mhéid a chuireann CORSIA le sprioc mhianaidhme fhadtéarmach i ndáil le laghdú astaíochtaí CO2, d’fhéadfadh sé gurb ábhartha athmhachnamh a dhéanamh ar leibhéal uaillmhéine CORSIA, agus, b'fhéidir, ceist na bonnlíne a chur san áireamh ansin tráth an athbhreithnithe amach anseo. Bheadh ardú ar leibhéal uaillmhéine CORSIA i gcomhréir le seasamh an Aontais a leagtar amach i gCinneadh (AE) 2016/915 ón gComhairle.

               Dá dtiocfadh athrú ar sheasamh an Aontais maidir le CORSIA, mar thoradh ar phaindéim COVID‑19, ní dhéanfadh sin difear ann féin do thacaíocht an Aontais Eorpaigh don bheartas is bunús le sprioc mhianaidhme ICAO fás atá neodrach ó thaobh carbóin de a bhaint amach ó 2020 ar aghaidh, mar a bhunaítear le Rún A40-19 ón gComhthionól Ginearálta.

               4.Comhsheasmhacht le beartais eile de chuid an Aontais

               Tá an Cinneadh atá molta i gcomhréir le beartais eile an Aontais, beartais fuinnimh, chomhshaoil agus iompair, go háirithe, agus comhlánaíonn sé go maith iad.

               5.Bunús dlí

               5.1.Bunús dlí nós imeachta

               5.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Tá feidhm ag Airteagal 218(9) CFAE gan beann ar cibé acu atá an tAontas ina bhall den chomhlacht nó ina pháirtí sa chomhaontú, nó nach bhfuil
                  4
               .

               5.1.2.Cur i bhfeidhm maidir leis an gcás seo

               An gníomh (SARPanna CORSIA) a bhféadfadh sé go n‑iarrfar ar Chomhairle ICAO é a leasú, is éard atá ann gníomh a bhfuil éifeachtaí dlíthiúla leis. Beidh an gníomh atá beartaithe in ann tionchar cinntitheach a imirt ar ábhar reachtaíocht an Aontais, go háirithe Treoir 2003/87/CE ó Pharlaimint na hEorpa agus ón gComhairle. Leis an ngníomh atá beartaithe ní fhorlíontar creat institiúideach an Chomhaontaithe ná ní leasaítear é.

               Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

               5.2.Bunús substainteach dlí

               I gcomhréir le hAirteagal 192(1) agus 191 CFAE, rannchuideoidh an tAontas Eorpach leis na cuspóirí seo a leanas inter alia a bhaint amach: cáilíocht an chomhshaoil a chaomhnú, a chosaint agus a fheabhsú; bearta a chur chun cinn ar an leibhéal idirnáisiúnta chun dul i ngleic le fadhbanna comhshaoil réigiúnacha nó fadhbanna comhshaoil ar fud an domhain, agus go háirithe leis an athrú aeráide a chomhrac.

               5.2.1.Prionsabail

               Braitheann an bunús substainteach dlí maidir le cinneadh faoi Airteagal 218(9) CFAE go príomha ar chuspóir agus inneachar an ghnímh bheartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substainteach dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.

               5.2.2.Cur i bhfeidhm maidir leis an gcás seo

               Baineann príomhchuspóir agus inneachar na ngníomhartha atá beartaithe le beartas aeráide, i gcomhthéacs na heitlíochta idirnáisiúnta.

               Dá bhrí sin, is é Airteagal 192(1) CFAE bunús substainteach dlí nós imeachta an chinnidh atáthar a bheartú.

               5.3.Conclúid

               Ba cheart Airteagal 192(1) CFAE, i gcomhar le hAirteagal 218(9) CFAE, a bheith mar bhunús dlí don chinneadh atáthar a bheartú.

               2020/0096 (NLE)

               Togra le haghaidh

               CINNEADH ÓN gCOMHAIRLE

               lena leasaítear Cinneadh (AE) 2016/915 ón gComhairle maidir leis an tréimhse thagartha atá beartaithe a úsáid chun méadú ar astaíochtaí CO2 a thomhas, chun iarmhairtí phaindéim COVID‑19 a chur san áireamh i gcomhthéacs CORSIA

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Coinbhinsiún um Eitlíocht Shibhialta Idirnáisiúnta (‘An Coinbhinsiún’), arb é is aidhm dó aeriompar idirnáisiúnta a rialú, tháinig sé i bhfeidhm an 4 Aibreán 1947. Is leis sin a bunaíodh an Eagraíocht Eitlíochta Sibhialta Idirnáisiúnta (ICAO).

               (2)Is Stáit Chonarthacha de Choinbhinsiún Chicago iad Ballstáit uile an Aontais agus is comhaltaí de ICAO iad, cé go bhfuil stádas breathnóra ag an Aontas i gcomhlachtaí áirithe ICAO.

               (3)I mí na Nollag 2015, ag an 21ú Comhdháil de Pháirtithe Chreat‑Choinbhinsiún na Náisiún Aontaithe maidir leis an Athrú Aeráide, glacadh Comhaontú Pháras, arb é is aidhm dó an méadú domhanda ar an teocht a choinneáil roinnt mhaith faoi bhun 2 °C os cionn na leibhéal réamhthionsclaíoch agus iarrachtaí a dhéanamh an méadú ar an teocht a theorannú go 1,5 °C. Ba cheart do gach earnáil den gheilleagar rannchuidiú leis na laghduithe astaíochtaí sin a bhaint amach, lena n‑áirítear earnáil na heitlíochta idirnáisiúnta.

               (4)In 2016, ag 39ú Comhthionól ICAO, ina Rún A39-3, cinneadh sásra margadhbhunaithe a fhorbairt chun astaíochtaí gás ceaptha teasa ón eitlíocht idirnáisiúnta a theorannú do leibhéil 2020. Bunaíodh seasamh an Aontais i leith mionsaothrú agus glacadh an tsásra sin agus a eilimintí mionsonraithe éagsúla le Cinneadh (AE) 2016/915 ón gComhairle
                  5
               . Léiríonn an cinneadh sin go bhfuil éifeachtaí dlíthiúla leis na cinntí ábhartha a ghlacann Comhairle ICAO, comhlacht a cuireadh ar bun le comhaontú. D'fhéadfaidís teacht chun bheith ceangailteach i gcomhréir leis an gCoinbhinsiún, agus laistigh de na teorainneacha sin a leagtar amach ann, agus d'fhéadfaidís teacht chun bheith ina gceangal ar an Aontais agus ar na Ballstáit freisin, faoi chomhaontuithe aeriompar idirnáisiúnta atá ann faoi láthair.

               (5)An 27 Meitheamh 2018, ag an deichiú cruinniú dá 214ú seisiún, ghlac Comhairle ICAO an chéad eagrán d'Imleabhar IV d'Iarscríbhinn 16 a ghabhann leis an gCoinbhinsiún: na Caighdeáin Idirnáisiúnta agus na Cleachtais Mholta maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (‘CORSIA’). Leagtar síos sa téacs seo inter alia na luachanna astaíochtaí a úsáidtear chun tosca fáis a ríomh (Toisc Fáis Earnála agus Tosca Fáis na nOibreoirí Aerárthaí araon). Cinntear na luachanna sin mar mheán na n‑astaíochtaí CO2 eitlíochta idirnáisiúnta a chumhdaítear ag CORSIA le linn 2019 agus 2020 (ar leibhéal na hearnála agus ar leibhéal na n‑oibreoirí aerárthaí aonair).

               (6)De bhun Chinneadh (AE) 2018/2027
                  6
               , tá fógra tugtha ag na Ballstáit do ICAO faoi na difríochtaí idir Treoir 2003/87/CE agus na Caighdeáin agus na Cleachtais Mholta sin.

               (7)Beidh laghdú substaintiúil ar astaíochtaí CO2 ón eitlíocht idirnáisiúnta in 2020 mar thoradh ar phaindéim COVID‑19 atá ag dul ar aghaidh go fóill
                  7
               . Dá bhrí sin, beidh luachanna astaíochtaí CORSIA i bhfad níos lú mar thoradh uirthi freisin, luachanna a úsáidfear chun tosca fáis a ríomh
                  8
               . Mura leasaítear na luachanna céanna, d’fhéadfadh ceanglais fritháirithe i bhfad níos airde a bheith mar thoradh ar an méid sin, ag brath ar ráta téarnaimh an aerthráchta idirnáisiúnta agus ar fhorbairt astaíochtaí CO2 ón aerthrácht idirnáisiúnta.

               (8)Tá gach seans ann, agus go deimhin tá sé tábhachtach, go nglacfaidh Comhairle ICAO cinneadh ag an 220ú Seisiún a bheidh aici an 8-26 Meitheamh 2020, i ndáil le leasú na luachanna astaíochtaí a úsáidfear chun tosca fáis a ríomh faoi CORSIA, agus chun a bheith níos cruinne, i ndáil leis an tréimhse thagartha atá á cur san áireamh (“tréimhse bhonnlíne”). Mar mhalairt air sin, féadfaidh sé go ndéanfadh cinneadh críochnaitheach ar an ábhar sin difear ag an gcéad Seisiún eile (an 221ú seisiún) de chuid Chomhairle ICAO. Thiocfadh an cás sin i gceist, go háirithe, dá measfadh Comhairle ICAO nár mhór comhairliúchán a bheith ann, trí Litir Stáit, sular ndéanfaí an cinneadh sin.

               (9)Amhail CORSIA féin, is cinneadh arna ghlacadh ag comhlacht a bunaíodh le comhaontú é aon leasú ar théarmaí CORSIA, cinneadh lena bhfuil éifeachtaí dlíthiúla.

               (10)Cé go bhfuil tacaíocht chomhsheasmhach tugtha ag an Aontas agus na Ballstáit do sprioc laghdaithe dhomhanda, i ndáil le hastaíochtaí gás ceaptha teasa ón eitlíocht idirnáisiúnta, nach mbeidh na hastaíochtaí sin níos airde ná leibhéil 2020, is cosúil gur tagairt do 2019 mar an tréimhse bhonnlíne an tagairt ionadaíoch is cóngaraí is féidir, agus cúinsí mar atá faoi láthair, bunaithe ar fhíorshonraí ar mhaithe le haithris a dhéanamh ar sprioc fhadtéarmach ICAO fás atá neodrach ó thaobh carbóin de a bhaint amach ó 2020 ar aghaidh, mar a bhunaítear le Rún A 39-3. I bhfianaise an mhéid sin, agus d'fhonn tacaíocht leordhóthanach a chothú agus príomhghnéithe dearaidh CORSIA a chothú, agus bunaithe ar an bhfaisnéis atá ar fáil faoi láthair, dealraíonn sé gur caoithiúil glacadh le féilire 2019 mar an tréimhse bhonnlíne aonair.

               (11)Níor cheart glacadh leis an rogha mhalartach a ardaíodh sa díospóireacht atá ann faoi láthair, eadhon bonnlínte difriúla a bhunú le haghaidh tíortha difriúla, ag brath ar leibhéal forbartha na dtíortha sin, ar an mbliain inar thosaigh a rannpháirtíocht in CORSIA nó ar chritéir eile. Sárú ar phrionsabal an neamh‑idirdhealaithe a bheadh ann, mar a mheabhraítear i Rún A40-19, agus d’fhéadfadh sé baol a chruthú nach mbeidh CORSIA in ann leanúint ar aghaidh san fhoirm ina bhfuil sé faoi láthair.

               (12)Dá bhrí sin, ba cheart Cinneadh (AE) 2016/915 ón gComhairle a leasú ionas go bhféadfaidh an tAontas agus na Ballstáit glacadh le bliain féilire 2019 mar an tréimhse bhonnlíne aonair.

               (13)Tá feidhm i gcónaí le prionsabal an athbhreithnithe rialta. Sa chomhthéacs sin, ba cheart a choinneáil i gcuimhne go bhfuil foráil i Rún A40-19 ón gComhthionól Ginearálta maidir le hathbhreithniú a dhéanamh ar CORSIA gach trí bliana – an chéad cheann acu sin in 2022. Dá fhad a thógann sé ar an earnáil na leibhéal tráchta agus na leibhéil astaíochtaí gaolmhara a bhaint amach a bhí ann roimh an ngéarchéim, is ea is mó ábharthacht an athbhreithnithe sin. I gcás téarnamh mall, is éard is dócha a bheidh mar thoradh ar bhonnlíne astaíochtaí do 2019 nach mbeidh aon cheanglais fritháirithe ann , nó go mbeidh íoscheanglais fritháirithe ann le linn “chéim phíolótach” CORSIA (2021-2023)
                  9
               . Cuirtear béim ar ábharthacht an athbhreithnithe sin leis an ngá atá le comhsheasmhacht a áirithiú le sprioc mhianaidhme fhadtéarmach i ndáil le laghdú astaíochtaí CO2 atá le meas ag an gComhthionól.

               (14)I ndáil le gach earnáil den gheilleagar a bheith ag rannchuidiú le hastaíochtaí CO2 a laghdú, tá an eitlíocht ag rannchuidiú ó 2012 trína cur san áireamh i scéim AE i ndáil le trádáil astaíochtaí. Tabharfaidh an Coimisiún tuairisc do Pharlaimint na hEorpa agus don Chomhairle agus cuirfidh sé togra i láthair chun CORSIA a chur chun feidhme, de réir mar is iomchuí, i gcomhréir le rannchuidiú na hearnála eitlíochta a áirithiú maidir le gealltanas an Aontais gás ceaptha teasa a laghdú fud fad an gheilleagair don bhliain 2030.

               (15)Ba cheart Cinneadh (AE) 2016/915 ón gComhairle a leasú dá réir.

               TAR ÉIS AN CINNEADH SEO A GHLACADH:

               Airteagal 1

               Déantar an Iarscríbhinn a ghabhann le Cinneadh (AE) 2016/915 ón gComhairle a leasú i gcomhréir leis an Iarscríbhinn a ghabhann leis an gCinneadh seo.

               Airteagal 2

               Dírítear an Cinneadh seo chuig na Ballstáit.

               Arna dhéanamh sa Bhruiséil,

                  Thar ceann na Comhairle

                  An tUachtarán

                     (1)

                        Cinneadh (AE) 2018/2027 ón gComhairle an 29 Samhain 2018 maidir leis an seasamh atá le glacadh thar ceann an Aontais Eorpaigh laistigh den Eagraíocht Eitlíochta Sibhialta Idirnáisiúnta i leith an Chéad Eagráin de na Caighdeáin Idirnáisiúnta agus na Cleachtais Mholta (SARPanna) maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA), IO L 325, 20.12.2018, lch. 25.

                     (2)

                        Tá staidéir ghaolmhara déanta ag an gComhlachas Aeriompair Idirnáisiúnta, ag ICSA agus ag eagraíochtaí eile. Féach, mar shampla:

                  https://www.iata.org/en/policy/environment/corsia/

                        nó https://www.edf.org/sites/default/files/documents/COVID_CORSIA_baseline_analysis.pdf

                     (3)

                        Go háirithe ó CAEP ICAO.

                     (4)

                        Breithiúnas na Cúirte Breithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64.

                     (5)

                        Cinneadh (AE) 2016/915 ón gComhairle mí na Bealtaine 2016 maidir leis an seasamh atá le glacadh thar ceann an Aontais Eorpaigh i ndáil leis an ionstraim idirnáisiúnta atá le tarraingt suas laistigh de chomhlachtaí ICAO agus a bhfuil sé beartaithe gurb é a thiocfadh aisti cur chun feidhme birt dhomhanda mhargadhbhunaithe aonair le haghaidh astaíochtaí eitlíochta idirnáisiúnta ó 2020 ar aghaidh (IO L 153, 10.6.2016, lch. 32).

                     (6)

                        Cinneadh (AE) 2018/2027 ón gComhairle an 29 Samhain 2018 maidir leis an seasamh atá le glacadh thar ceann an Aontais Eorpaigh laistigh den Eagraíocht Eitlíochta Sibhialta Idirnáisiúnta i leith an Chéad Eagráin de na Caighdeáin Idirnáisiúnta agus na Cleachtais Mholta (SARPanna) maidir le Cosaint an Chomhshaoil – an Scéim Fritháirithe agus Laghdaithe Carbóin don Eitlíocht Idirnáisiúnta (CORSIA), IO L 325, 20.12.2018, lch. 25.

                     (7)

                        D'fhéadfadh sé go mbeadh astaíochtaí CO2 in 2020 tuairim is 40 % níos ísle ná na leibhéil a raibh coinne leo in 2016 (CAEP ICAO, an 11 Bealtaine 2020).

                     (8)

                        D'fhéadfadh sé go mbeadh astaíochtaí tagartha, i dtaca le bonnlíne CORSIA, tuairim is 18 % níos ísle ná na leibhéil sin in 2019 (CAEP ICAO, an 11 Bealtaine 2020).

                     (9)

                        CAEP ICAO, 11 Bealtaine 2020.

    ---documentbreak---

               AN COIMISIÚN EORPACH
            An Bhruiséil,19.5.2020
            COM(2020) 219 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            lena leasaítear Cinneadh (AE) 2016/915 ón gComhairle maidir leis an tréimhse thagartha atá beartaithe a úsáid chun méadú ar astaíochtaí CO2 a thomhas, chun iarmhairtí phaindéim COVID‑19 a chur san áireamh i gcomhthéacs CORSIA

               IARSCRÍBHINN

               Leasaítear an iarscríbhinn a ghabhann le Cinneadh (AE) 2016/915 mar a leanas:

               Cuirtear an fhleasc seo a leanas isteach tar éis an dara fleasc:

               ‘–  d'fhonn tionchar phaindéim COVID‑19 ar astaíochtaí 2020 a chur san áireamh, maidir leis na luachanna astaíochtaí a úsáidtear chun tosca fáis a bunaíodh in CORSIA a ríomh, glacadh leis go ndéanfar leasú ar na luachanna sin chun go ndéanfaí tagairt do leibhéil na n-astaíochtaí in 2019 amháin ;’


               AN COIMISIÚN EORPACH
            An Bhruiséil,27.7.2020
            COM(2020) 622 final
            2020/0160(COD)
            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            lena dtugtar de chumhacht don Fhrainc comhaontú a chaibidliú lena ndéanfar forlíonadh ar an gConradh déthaobhach atá ann cheana leis an Ríocht Aontaithe a bhaineann le tógáil agus oibriú Nasc Seasta Mhuir nIocht a dhéanann lamháltóirí príobháideacha

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Maidir leis an gConradh idir an Fhrainc agus Ríocht Aontaithe na Breataine Móire agus Thuaisceart Éireann maidir le tógáil agus oibriú Nasc Seasta Mhuir nIocht a dhéanann lamháltóirí príobháideacha a síníodh in Canterbury an 12 Feabhra 1986 (dá ngairtear “Conradh Canterbury” anseo feasta), bunaíodh Coimisiún Idir-Rialtasach chun maoirseacht a dhéanamh ar gach ceist a bhaineann le tógáil agus oibriú Nasc Seasta Mhuir nIocht.

               Go dtí deireadh na hidirthréimhse dá bhforáiltear sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach,
                  1
                is é an Coimisiún Idir-Rialtasach a bheidh ina údarás náisiúnta sábháilteachta atá inniúil le haghaidh Nasc Seasta Mhuir nIocht de réir bhrí Airteagal 3(7) de Threoir (AE) 2016/798 ó Pharlaimint na hEorpa agus ón gComhairle
                  2
               .

               I gcomhréir le hAirteagal 3(7) de Threoir (AE) 2016/798, d'fhéadfadh roinnt Ballstát cúraimí a bhaineann le sábháilteacht iarnróid, agus idir-inoibritheacht iarnróid de réir bhrí Threoir (AE) 2016/797, a leagan ar chomhlacht sa tslí go mbeidh an comhlacht sin ina údarás náisiúnta sábháilteachta. Tar éis dheireadh na hidirthréimhse thuasluaite áfach, is comhlacht arna bhunú ag Ballstát agus tríú tír a bheidh sa Choimisiún Idir-Rialtasach. Níl aon fhoráil i dTreoir (AE) 2016/798 maidir le comhlacht a leag Ballstát agus tríú tír cúram air a bheith ina údarás náisiúnta sábháilteachta. Dá bhrí sin, mura bhforáiltear a mhalairt, tar éis dheireadh na hidirthréimhse, ní bheidh an Coimisiún Idir-Rialtasach ina údarás náisiúnta sábháilteachta a thuilleadh le haghaidh Nasc Seasta Mhuir nIocht de réir bhrí Threoir (AE) 2016/798. Ón tráth céanna, ní bheidh feidhm ag dlí an Aontais i dtaca leis an gcuid de Nasc Seasta Mhuir nIocht atá faoi dhlínse na Ríochta Aontaithe. Trí chur i bhfeidhm Threoir (AE) 2016/798 agus Airteagal L 2221/1 de Code des Transports na Fraince, bheadh Etablissement public de sécurité ferroviaire na Fraince ina údarás náisiúnta sábháilteachta le haghaidh an chuid de Nasc Seasta Mhuir nIocht atá faoi dhlínse na Fraince.

               Chun oibriú sábháilte éifeachtúil Nasc Seasta Mhuir nIocht a áirithiú, b'fhearr freagracht a bheith ar aon údarás sábháilteachta amháin a chuirfeadh na rialacha céanna i bhfeidhm ar fud an bhonneagair go léir, lena n-áirítear an chuid de atá faoi dhlínse na Ríochta Aontaithe. Ba cheart don Choimisiún Idir-Rialtasach leanúint de bheith ina údarás aonair agus de bheith ag cur rialacha an Aontais maidir le sábháilteacht agus idir-inoibritheacht iarnróid i bhfeidhm. Chuige sin, d'éileofaí go sonrach Airteagal 3(7) de Threoir (AE) 2016/798 a leasú. Féachtar le leasú den chineál sin a dhéanamh sa Togra comhthreomhar ón gCoimisiún le haghaidh Rialachán lena leasófar an Treoir sin, COM (2020) 623.

                  I litir dar dáta an 16 Iúil 2020, chuir an Fhrainc in iúl don Choimisiún gur mhian léi comhaontú a chaibidliú chun Conradh Canterbury a fhorlíonadh.

                  Is é is aidhm don togra seo an chumhacht a thabhairt don Fhrainc chun comhaontú idirnáisiúnta a chaibidliú leis an Ríocht Aontaithe d'fhonn oibriú sábháilte éifeachtúil Nasc Seasta Mhuir nIocht a áirithiú trí údarás sábháilteachta amháin a choinneáil le haghaidh an bhonneagair go léir, agus na ceanglais shonracha a leagan síos nach mór don chomhaontú atá beartaithe cloí leo, amhail an oibleagáid atá ar an gCoimisiún Idir-Rialtasach chun rialacha an Aontais maidir le sábháilteacht agus idir-inoibritheacht iarnróid a chur i bhfeidhm.

                  D'fhéadfadh tionchar a bheith ag comhaontú den chineál sin ar réimse lena chumhdaítear dlí an Aontais den chuid is mó agus go háirithe Treoir (AE) 2016/797
                     3
                  , Treoir (AE) 2016/798 agus Rialachán (AE) 2016/796
                     4
                  . Dá bhrí sin, thiocfadh comhaontú den chineál sin faoi inniúlacht eachtrach eisiach an Aontais. I gcomhréir le hAirteagal 2(1) CFAE, féadfaidh an tAontas an chumhacht a thabhairt do na Ballstáit gníomhú i réimsí ina bhfuil inniúlacht eisiach aige féin. Ós rud é go mbeidh tionchar ag an gcumhachtú l sin ar na rialacha atá ann cheana a ghlac an reachtóir de chuid an Aontais, tá sé riachtanach freisin gurb é an reachtóir de chuid an Aontais a thabharfaidh aon chumhachtú den chineál sin, i gcomhréir leis an nós imeachta reachtach dá dtagraítear in Airteagal 91 CFAE.

               •Comhsheasmhacht le forálacha beartais atá sa réimse beartais cheana

                  An comhaontú idirnáisiúnta a fhéachfaidh an Fhrainc lena thabhairt i gcrích leis an Ríocht Aontaithe ar bhonn an chinnidh atá beartaithe maidir le cumhachtú, is é is cuspóir don chomhaontú sin an Coimisiún Idir-Rialtasach a choinneáil ina aon údarás sábháilteachta amháin le haghaidh Nasc Seasta Mhuir nIocht agus a áirithiú go leanfaidh sé de bheith ag cloí le forálacha dhlí an Aontais a bhfuil feidhm leo i dtaca le húdaráis náisiúnta sábháilteachta, Treoir (AE) 2016/798, agus Treoir (AE) 2016/797 agus Rialachán 2016/796 go háirithe, agus go gcloífidh sé leis na forálacha sin ar fud Nasc Seasta Mhuir nIocht go léir, lena n-áirítear an chuid atá faoi dhlínse na Ríochta Aontaithe.

                  Dá bhrí sin, tá an cuspóir sin iomlán comhsheasmhach le forálacha beartais atá ann cheana i réimse na sábháilteachta agus na hidir-inoibritheachta iarnróid.

               •Comhsheasmhacht le beartais eile de chuid an Aontais

                  Comhaontú maidir le Conradh Canterbury a fhorlíonadh chun oibriú sábháilte éifeachtúil Nasc Seasta Mhuir nIocht a áirithiú trí údarás sábháilteachta amháin a choinneáil a bheidh freagrach as an mbonneagar sin go léir, ní bheadh comhaontú den chineál sin neamhréir le haon bheartas eile de chuid an Aontais.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is iad Airteagail 2(1) agus 91 CFAE bunús dlí an togra seo.

               •Coimhdeacht (maidir le hinniúlacht neamheisiach)

                  Tagann an togra faoi inniúlacht eisiach an Aontais.

               •Comhréireacht

                  Is é is cuspóir don togra údarú a thabhairt, de bhun Airteagal 2(1) CFAE, comhaontú a chaibidliú a dhéanfaidh Conradh Canterbury a fhorlíonadh d'fhonn oibriú sábháilte éifeachtúil Nasc Seasta Mhuir nIocht a áirithiú trí údarás sábháilteachta amháin a choinneáil a bheadh freagrach as an mbonneagar sin go léir. Faoi réir Airteagal 3(7) de Threoir (AE) 2016/798 a leasú, ba cheart don Choimisiún Idir-Rialtasach a bunaíodh faoi Chonradh Canterbury leanúint de bheith ina aon údarás sábháilteachta amháin agus de bheith ag cur rialacha an Aontais maidir le sábháilteacht iarnróid i bhfeidhm. Dá bhrí sin ní théann an Cinneadh atá beartaithe thar a bhfuil riachtanach chun an chuspóir sin a ghnóthú.

               •An rogha ionstraime

                  An cuspóir atáthar á iarraidh a chur i bhfeidhm, is é sin a áirithiú go gcuirfidh an Coimisiún Idir-Rialtasach dlí an Aontais i bhfeidhm ar fud Nasc Seasta Mhuir nIocht go léir, lena n-áirítear an chuid atá faoi dhlínse na Ríochta Aontaithe. Is comhlacht dénáisiúnta arna bhunú ag an bhFrainc agus an Ríocht Aontaithe é an Coimisiún Idir-Rialtasach. Tá feidhmiú an Choimisiúin Idir-Rialtasaigh á rialú ag Conradh Canterbury a comhaontaíodh idir an Fhrainc agus an Ríocht Aontaithe. Ar an ábhar sin, is iomchuí na heilimintí thuasluaite a áireamh i gcomhaontú idir an Fhrainc agus an Ríocht Aontaithe agus is dá bhrí sin is gá an chumhacht a thabhairt don Fhrainc chun é sin a dhéanamh.

                  An Cinneadh atá beartaithe ag Parlaimint na hEorpa agus ag an gComhairle, atá dírithe ar an bhFrainc agus a thugann an chumhacht di faoi Airteagail 2(1) agus 91 CFAE chun comhaontú a chaibidliú agus a thabhairt i gcrích leis an Ríocht Aontaithe, is ionstraim leormhaith é sin dá bharr.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Comhairliúcháin leis na páirtithe leasmhara

                  Tá an togra seo bunaithe ar iarraidh a rinne an Fhrainc agus bheadh an cumhachtú atá beartaithe dírithe chuig an mBallstát sin amháin. I bhfianaise na srianta ama atá ann, rinneadh comhairliúchán neamhfhoirmiúil le páirtithe leasmhara amhail lamháltóir Nasc Seasta Mhuir nIocht agus dheimhnigh siad gur cheart an Coimisiún Idir-Rialtasach a choinneáil mar an t‑aon údarás sábháilteachta amháin a chuireann dlí an Aontais i bhfeidhm ar fud Nasc Seasta Mhuir nIocht go léir.

               4.IMPLEACHTAÍ BUISÉADACHA

                  Ní bheidh aon tionchar ag an togra seo ar bhuiséad an Aontais.

               2020/0160 (COD)

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               lena dtugtar de chumhacht don Fhrainc comhaontú a chaibidliú lena ndéanfar forlíonadh ar an gConradh déthaobhach atá ann cheana leis an Ríocht Aontaithe a bhaineann le tógáil agus oibriú Nasc Seasta Mhuir nIocht a dhéanann lamháltóirí príobháideacha

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 91 de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  5
               ,

               Ag féachaint don tuairim ó Choiste na Réigiún
                  6
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)
                     Maidir leis an gConradh idir an Fhrainc agus Ríocht Aontaithe na Breataine Móire agus Thuaisceart Éireann maidir le tógáil agus oibriú Nasc Seasta Mhuir nIocht a dhéanann lamháltóirí príobháideacha a síníodh in Canterbury an 12 Feabhra 1986 (“Conradh Canterbury”), bunaíodh Coimisiún Idir-Rialtasach chun maoirseacht a dhéanamh ar gach ceist a bhaineann le tógáil agus oibriú Nasc Seasta Mhuir nIocht.

               (2)
                     Go dtí deireadh na hidirthréimhse dá bhforáiltear sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach
                  7
               , meastar gurb é atá sa Choimisiún Idir-Rialtasach comhlacht ar a gcuireann roinnt Ballstát cúraimí maidir le sábháilteacht iarnróid i leith Nasc Seasta Mhuir nIocht. Chun na gcríoch sin, is é atá sa choimisiún sin an t‑údarás náisiúnta sábháilteachta de réir bhrí Airteagal 3(7) de Threoir (AE) 2016/798 ó Parlaimint na hEorpa agus ón gComhairle
                  8
               . Sa cháil sin, cuireann sé i bhfeidhm forálacha de chuid dhlí an Aontais a bhaineann le sábháilteacht agus idir-inoibritheacht iarnróid.

               (3)
                     Tar éis dheireadh na hidirthréimhse dá dtagraítear in aithris (2), is é a bheidh sa Choimisiún Idir‑Rialtasach comhlacht a beidh bunaithe ag Ballstát agus tríú tír. Ina theannta sin, agus mura bhforálfaí a mhalairt i gcomhaontú idirnáisiúnta lena gcuirfí ceangal ar an Ríocht Aontaithe, níorbh infheidhme dlí an Aontais a thuilleadh maidir leis an gcuid sin de Nasc Seasta Mhuir nIocht atá faoi dhlínse na Ríochta Aontaithe.

               (4)
                     Maidir le comhaontú idirnáisiúnta le tríú tír i ndáil le rialacha sábháilteachta agus idir-inoibritheachta iarnróid a chur i bhfeidhm i gcásanna trasteorann, d'fhéadfadh comhaontú den chineál sin difear a dhéanamh do limistéar a chumhdaítear den chuid is mó le dlí an Aontais agus go háirithe le Treoir (AE) 2016/798, Treoir (AE) 2016/797 ó Pharlaimint na hEorpa agus ón gComhairle
                  9
                agus Rialachán (AE) 2016/796 ó Pharlaimint na hEorpa agus ón gComhairle
                  10
               . Dá bhrí sin, tagann aon chomhaontú den chineál sin faoi inniúlacht eachtrach eisiach an Aontais. Ní fhéadfaidh na Ballstáit aon chomhaontú den chineál sin a chaibidliú ná a bheith ina bPáirtithe ann ach amháin má thugann an tAontas de chumhacht dóibh an méid sin a dhéanamh i gcomhréir le hAirteagal 2(1) den Chonradh ar Fheidhmiú an Aontais Eorpaigh (CFAE). Ós rud é go mbeidh tionchar ag cumhachtú den chineál sin ar na rialacha atá ann cheana, tá sé riachtanach freisin gurb é an reachtóir de chuid an Aontais a thabharfaidh an cumhachtú sin, i gcomhréir leis an nós imeachta reachtach dá dtagraítear in Airteagal 91 CFAE.

               (5)
                     I litir uaithi dar dáta an 16 Iúil 2020,d'iarr an Fhrainc ar an Aontas go dtabharfaí de chumhacht di comhaontú idirnáisiúnta a chaibidliú agus a thabhairt i gcrích lena ndéantar Conradh Canterbury leis an Ríocht Aontaithe a fhorlíonadh.

               (6)
                     Chun a áirithiú go mbeidh oibríocht Nasc Seasta Mhuir nIocht sábháilte éifeachtúil, b'iomchuí údarás sábháilteachta aonair, an Coimisiún Idir-Rialtasach, a choimeád a bheidh freagrach as an mbonneagar sin ar fad. I bhfianaise stádas speisialta Nasc Seasta Mhuir nIocht, ar nasc iarnróid é a bhaineann le struchtúr innealtóireachta aonair casta agus é lonnaithe go páirteach i gcríoch na Fraince agus i gcríoch tríú tír faoi seach, is iomchuí údarú a thabhairt don Fhrainc comhaontú idirnáisiúnta a dhéanamh leis an Ríocht Aontaithe maidir le rialacha sábháilteachta iarnróid an Aontais a chur i bhfeidhm i ndáil le Nasc Seasta Mhuir nIocht chun córas sábháilteachta aontaithe a choinneáil feadh an Tolláin, ar choinníoll go gcomhlíonfar ceanglais áirithe.

               (7)
                     D'fhéadfadh an Coimisiún Idir-Rialtasach ról údaráis náisiúnta sábháilteachta a chomhlíonadh a bheadh freagrach as an gcuid sin de Nasc Seasta Mhuir nIocht atá faoi dhlínse na Fraince, faoi réir Airteagal 3(7) de Threoir (AE) 2016/798 a leasú agus ar chuntar go gcomhlíonfaí coinníollacha áirithe.

               (8)
                     Ba cheart don Choimisiún Idir-Rialtasach na rialacha céanna a chur i bhfeidhm maidir le Nasc Seasta Mhuir nIocht ar fad, beag beann ar cibé an bhfuil feidhm acu maidir leis na codanna sin atá faoi dhlínse na Fraince nó faoi dhlínse na Ríochta Aontaithe. Is é ba cheart a bheith sna rialacha sin forálacha ábhartha dhlí an Aontais agus go háirithe Treoir (AE) 2016/798, Treoir (AE) 2016/797, agus Rialachán (AE) 2016/796, arna leasú nó arna n-ionadú, chomh maith leis na gníomhartha a glacadh ar a mbonn sin.

               (9)
                     I gcomhréir le Airteagal 19 de Chonradh Canterbury, is trí bhíthin binse eadrána a réiteofar díospóidí idir an Fhrainc agus an Ríocht Aontaithe a bhaineann le Conradh Canterbury a léirmhíniú nó a chur i bhfeidhm. I ndíospóidí den chineál sin ina n-ardaítear ceisteanna maidir le dlí an Aontais a léirmhíniú, chun cur i bhfeidhm ceart dhlí an Aontais a áirithiú, ba cheart don bhinse eadrána an cheist a tharchur chuig Cúirt Bhreithiúnais an Aontais Eorpaigh agus a bheith faoi cheangal ag an gcinneadh ón gCúirt.

               (10)
                     Is gá freisin rialacha sonracha a leagan síos maidir le cur chun feidhme dhlí an Aontais i ndáil leis an gcuid sin de Nasc Seasta Mhuir nIocht atá faoi dhlínse na Fraince, chun a áirithiú go gcuirfear dlí an Aontais chun feidhme mar is ceart i gcónaí agus gur féidir leis an gCoimisiún maoirseacht a dhéanamh ar a chur i bhfeidhm faoi rialú na Cúirte Breithiúnais, lena n-áirítear in imthosca práinne nó i gcás nach ndéanfaidh an Coimisiún Idir-Rialtasach cinneadh ón mbinse eadrána a chomhlíonadh. Chuige sin, ba cheart don Fhrainc an ceart a choimeád chun gníomhú go haontaobhach, nuair is gá, d'fhonn a áirithiú go gcuirfear dlí an Aontais i bhfeidhm go hiomlán agus i gceart maidir leis an gcuid sin de Nasc Seasta Mhuir nIocht atá faoina dhlínse.

               (11)
                     Chun cosaint dlí éifeachtach sna réimsí a chumhdaítear le dlí an Aontais a áirithiú, ba cheart do chúirteanna nó do bhinsí a bhfuil feidhm ag Airteagal 19(1) CFAE maidir leo a bheith inniúil go heisiach i ndáil le hiarratais a dhéanfaidh lamháltóirí agus úsáideoirí Nasc Seasta Mhuir nIocht in aghaidh cinntí ón gCoimisiún Idir-Rialtasach.

               (12)
                     Ba cheart na gnéithe a thuairiscítear in aithrisí (8) go (11) a léiriú sna comhaontuithe idirnáisiúnta idir an Fhrainc agus an Ríocht Aontaithe maidir le Nasc Seasta Mhuir nIocht. Ba cheart na comhaontuithe idirnáisiúnta sin a bheith comhoiriúnach le dlí an Aontais ar gach bealach,

               TAR ÉIS AN CINNEADH SEO A GHLACADH:

               Airteagal 1

               Tugtar de chumhacht don Fhrainc comhaontú idirnáisiúnta leis an Ríocht Aontaithe a chaibidliú, a shíniú agus a thabhairt i gcrích maidir le cur i bhfeidhm rialacha sábháilteachta iarnróid laistigh de Nasc Seasta Mhuir nIocht, ar choinníoll go dtiocfaidh an comhaontú sin i bhfeidhm tar éis dheireadh na hidirthréimhse dá bhforáiltear sa Chomhaontú maidir le Ríocht Aontaithe na Breataine Móire agus Thuaisceart Éireann a bheith ag tarraingt siar as an Aontas Eorpach agus as an gComhphobal Eorpach do Fhuinneamh Adamhach agus ar choinníoll go gcomhlíonfaidh sé an méid seo a leanas:

               (1)Chun córas sábháilteachta aontaithe i leith Nasc Seasta Mhuir nIocht ar fad a choimeád, áiritheoidh an Coimisiún Idir-Rialtasach a bunaíodh le Conradh Canterbury go gcuirfear i bhfeidhm, maidir le Nasc Seasta Mhuir nIocht, na forálacha sin de dhlí an Aontais a bhaineann le cúraimí na nÚdarás Náisiúnta Sábháilteachta de réir bhrí Airteagal 3(7) de Threoir (AE) 2016/798, agus go háirithe de réir bhrí na Treorach sin, Treoir (AE) 2016/797 agus Rialachán (AE) 2016/796, mar a leasaíodh nó mar a cuireadh ina n-ionad, chomh maith leis na gníomhartha a glacadh ar a mbonn sin.

               (2)I gcás ina gcuirfear díospóid chun eadrána i gcomhréir le hAirteagal 19 de Chonradh Canterbury agus, dá bharr sin, go n-ardófar ceist a bhaineann le léirmhíniú forála de chuid dhlí an Aontais, ní bheidh sé de chumhacht ag an mbinse eadrána cinneadh a dhéanamh maidir le haon cheist den chineál sin. I gcás den chineál sin, iarrfaidh an binse eadrána ar Chúirt Bhreithiúnais an Aontais Eorpaigh rialú a thabhairt ar an gceist. Beidh an rialú ó Chúirt Bhreithiúnais an Aontais Eorpaigh ina cheangal ar an mbinse eadrána.

               (3)I gcás inar gá, go háirithe in imthosca práinne nó i gcás ina mainneoidh an Coimisiún Idir-Rialtasach cinneadh ón mbinse eadrána a chomhlíonadh, coimeádfaidh an Fhrainc an ceart chun gníomhú go haontaobhach d'fhonn a áirithiú go gcuirfear dlí an Aontais i bhfeidhm go hiomlán, go ceart agus go gasta maidir leis an gcuid sin de Nasc Seasta atá faoi dhlínse na Fraince.

               (4)Beidh cúirteanna nó binsí a bhfuil feidhm ag Airteagal 19(1) CFAE maidir leo inniúil go heisiach i ndáil le cinneadh a dhéanamh faoi na leigheasanna atá á lorg ag lamháltóirí agus ag úsáideoirí Nasc Seasta Mhuir nIocht in aghaidh cinntí a bheidh glactha an gCoimisiún Idir‑Rialtasach sa cháil dá dtagraítear i mír 1.

               (5)Ní mór don chomhaontú a bheith comhoiriúnach le dlí an Aontais ar gach bealach.

               Airteagal 2

               Cuirfidh an Fhrainc an Coimisiún ar an eolas go tráthrialta faoin gcaibidlíocht leis an Ríocht Aontaithe maidir le Conradh Canterbury a fhorlíonadh nó maidir le comhaontú nua a thabhairt i gcrích, dá dtagraítear in Airteagal 1 agus, i gcás inarb iomchuí, iarrfaidh an Fhrainc ar an gCoimisiún a bheith rannpháirteach mar bhreathnóir.

               Ar chríochnú na caibidlíochta, cuirfidh an Fhrainc an dréacht‑téacs a éireoidh as sin faoi bhráid an Choimisiúin. Cuirfidh an Coimisiún an Chomhairle agus Parlaimint na hEorpa ar an eolas faoin méid sin.

               Laistigh de mhí amháin ó fhógra an dréacht‑chomhaontaithe a fháil, déanfaidh an Coimisiún cinneadh faoi cé acu atá na ceanglais a leagtar amach in Airteagal 1 á gcomhlíonadh nó nach bhfuil. I gcás ina gcinnfidh an Coimisiún go bhfuil siad á gcomhlíonadh, féadfaidh an Fhrainc an comhaontú comhfhreagrach a shíniú agus a thabhairt i gcrích. Cuirfear cóip den chomhaontú sínithe ar fáil don Choimisiún laistigh de mhí amháin tar éis a theacht i bhfeidhm, nó, i gcás ina mbeidh an comhaontú le cur i bhfeidhm go sealadach, laistigh de mhí amháin ó thosach a chur i bhfeidhm sealadach.

               Airteagal 3

               Dírítear an Cinneadh seo ar Phoblacht na Fraince.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        IO L 29, 31.1.2020, lch.7.

                     (2)

                        Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid, (IO L 138, 26.5.2016, lch. 102).

                     (3)

                        Treoir (AE) 2016/797 ó Pharlaimint na hEorpa agus ón gComhairle an 11 Bealtaine 2016 maidir le hidir-inoibritheacht an chórais iarnróid laistigh den Aontas Eorpach, IO L 138, 26.5.2016, lch. 44.

                     (4)

                        Rialachán (AE) 2016/796 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht Iarnróid an Aontais Eorpaigh agus lena n-aisghairtear Rialachán (AE) Uimh. 881/2004, (IO L138, 26.5.2016, lch. 1).

                     (5)

                        IO C , , lch. .

                     (6)

                        IO C , , lch. .

                     (7)

                        IO L 29, 31.1. 2020, lch.7.

                     (8)

                        Treoir (AE) 2016/798 ó Pharlaimint na hEorpa agus ón gComhairle an 11 Bealtaine 2016 maidir le sábháilteacht iarnróid, (IO L 138, 26.5.2016, lch. 102).

                     (9)

                        Treoir (AE) 2016/797 ó Pharlaimint na hEorpa agus ón gComhairle an 11 Bealtaine 2016 maidir le hidir-inoibritheacht an chórais iarnróid laistigh den Aontas Eorpach, (IO L 138, 26.5.2016, lch. 44).

                     (10)

                        Rialachán (AE) 2016/796 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht Iarnróid an Aontais Eorpaigh agus lena n-aisghairtear Rialachán (AE) Uimh. 881/2004, (IO L138, 26.5.2016, lch. 1).